Man vas wat byna halfmiljoen aan City Power skuldŉ 52-jarige man is in hegtenis geneem wat glo tegnici van City Power wou omkoop. “Die verdagte is vroeër vandag by sy huis in Dainfern in Johannesburg in hegtenis geneem,” het Isaac Mangena, woordvoerder van City Power, gesê. “Hy is aangekeer tydens ŉ operasie deur die Johannesburgse metropolisie se klandestiene eenheid.” Die verdagte is een van 19 kliënte wat Woensdag geteiken is met ŉ operasie om hul kragtoevoer af te sny. Hy skuld R463 000 aan City Power vir elektrisiteitsverbruik, het Mangena bygevoeg. “Die kliënt het tegnici omkoopgeld van R5 000 aangebied om weer sy kragtoevoer aan te skakel. Die tegnici het ingestem om [vandag] terug te kom om weer sy kragtoevoer te herstel en die geld te ontvang. Die polisie is in kennis gestel en die klandestiene operasie is gereël.” Die verdagte is by sy huis in hegtenis geneem toe hy R1 500 aan die tegnici en klandestiene beamptes oorhandig het om weer die kragtoevoer na sy huis te herstel. ŉ Saak van omkopery is aanhangig gemaak en die verdagte word by Douglasdale-polisiestasie aangehou. “Ons wil kliënte waarsku om nie omkoopgeld aan City Power-beamptes aan te bied nie. Dit is ŉ baie ernstige kriminele oortreding.”